Jānis Matulis

Jānis Matulis (21. veebruar 1911 Kaluga – 19. august 1985 Riia) oli Läti luterlik vaimulik, Ta oli aastatel 1968–1985 Läti Evangeelse Luterliku Kiriku peapiiskop.

Ta sündis 1911. aastal Kalugas sulase perekonnas. 1919. aastal hakkas ta koolis käima Lätis. 1925. aastal lõpetas ta põhikooli ja 1930. aastal õpetajate seminari. 

Aastatel 1932–1936 töötas ta õpetajana mitmes Riia koolis, õppides töö kõrvalt Läti Ülikooli loodusteaduskonna matemaatikaosakonnas. Aastatel 1936–1943 õppis ta teoloogiat, tema 1943. aastal kaitstud lõputöö oli "Kāds EVED-JAHVE problēmas atrisinājuma mēģinājums" ("Mõni katse EVED-YAHVE probleemi lahendada").

9. juunil 1943 ordineeriti ta Riia Jaani kirikus pastoriks. 1944. aastal sai temast Kandava koguduse õpetaja. 1946. aastal viidi ta üle Talsi koguduse õpetajaks, kuhu ta jäi 22 aastaks. 1965. aastal nimetas peapiiskop Gustavs Tūrs ta superintendendiks. 22. veebruaril 1969 valiti Jānis Matulis Läti Evangeelse Luterliku Kiriku peapiiskopiks. 14. septembril 1969 pühitses Rootsi Skara piiskop Sven Danell ta Läti Evangeelse Luterliku Kiriku peapiiskopiks.

Talle anti kaks teoloogia audoktori kraadi (doctor honoris causa): 1973. aastal Budapesti Teoloogiaakadeemias ja 1980. aastal Erlangeni Ülikoolis. Teda mäletatakse peamiselt tema otsusega aastast 1975 pühitseda Läti Evangeelses Luterlikus Kirikus naisi vaimulikeks. Teatavasti muutis praegune peapiiskop Jānis Vanags selle otsuse 2016. aastal tagasi. 

3. juunil 1972 suri ta abikaasa Margarita. Peapiiskop Jānis Matulis suri 19. augustil 1985.

Kategooria:Läti luteriusu vaimulikud
Kategooria:Luteriusu piiskopid
Kategooria:Sündinud 1911
Kategooria:Surnud 1985